Die bedrag betrokke by die beweerde tenderbedrog met die toeken van ŉ kontrak met Durban Solid Waste (DSW), het nou tot R389 miljoen gestyg, het die Durbanse handelshof Woensdag gehoor.

Die voormalige burgemeester van die eThekwini-metro, Zandile Gumede, en haar medebeskuldigdes is in Mei verlede jaar aanvanklik aangekla van R208 miljoen se beweerde korrupsie, rampokkery en tenderbedrog. Die saak hou verband met ŉ kontrak met DSW vir vasteafvalverwydering vir die stad van meer as R200 miljoen. Die kwessie het sy oorsprong in 2016. Diensverskaffers is glo groot bedrae geld betaal, maar geen dienste is gelewer nie.

Natasha Kara, die Nasionale Vervolgingsgesag se woordvoerder in KwaZulu-Natal, het Woensdag ná afloop van die verhoor gesê ŉ ondersoek en beslaglegging in Oktober verlede jaar het nóg dokumente by die huis van een van die medebeskuldigdes opgelewer. Dié dokumente het tot ’n verdere deeglike ondersoek gelei wat veroorsaak het dat die saak verder sloer.

Gumede en haar medebeskuldigdes verskyn op 16 April weer in die Durbanse handelshof.

Gumede het Woensdag aan verslaggewers buite die hof gesê sy is ontstig oor die feit dat die saak steeds in die lug hang.

Gumede is tans uit op borgtog van R50 000 en is in Augustus verlede jaar deur die ANC op spesiale verlof geplaas.

Ander beskuldigdes is Robert Abbu, adjunkhoof vir strategiese en nuwe ontwikkelings, Sandile Ngcobo, die stad se voorsieningskettingbestuurder en Mondli Mthembu, voorsitter van die komitee vir menslike nedersettings en infrastruktuur.